Verdediging blaas ‘meer as R1 miljard’ op Kubaanse diensverskaffersDie minister van verdediging, Nosiviwe Mapisa-Nqakula. (Argieffoto: Jonisayi Maromo/ANA) Die departement van verdediging en militêre veterane het die afgelope paar jaar ŉ allemintige R1 miljard aan Kubaanse diensverskaffers uitbetaal. Nosivwe Mapisa-Nqakula, minister van verdediging en militêre veterane, het in antwoord op ŉ parlementêre vraag van die DA gesê haar departement het die bedrag die afgelope tien jaar onder Project Thusano vir die instandhouding en herstel van weermagtoerusting betaal. Kobus Marais, ŉ DA-LP en die party se woordvoerder oor verdediging, sê Suid-Afrika se plaaslike verdedigingsbedryf is “vasgevang in ŉ doodspiraal” en daar is deurlopende kommer oor werkverliese. “Dit is onbegryplik waarom die ANC-regering verdedigingskontrakte aan Kubaanse maatskappye toeken ten koste van plaaslike verdedigingskontrakteurs.” Marais sê die DA gaan nou antwoorde van die minister eis oor watter stappe haar departement doen om te verseker dat die meeste van sy instandhouding- en herstelwerkbegroting plaaslik bestee word. Hy sê Suid-Afrikaners in uniform moes jare lank toekyk hoe die weermag se operasionele vaardighede afneem weens genadelose begrotingsbesnoeiings. “Intussen het toewysings aan verdedigingskontrakteurs dieselfde gebly of selfs toegeneem. Dit bevestig dat die ANC-regering eerder sy Kubaanse vriende sal subsidieer, eerder as om ons verdedigingsvaardighede te bou.” Marais sê die R1 miljard wat die departement aan Kubaanse kontrakteurs betaal het, is een van net verskeie voorvalle waar die regering reeds skrapse belastingbetalersgeld bestee op dienste wat plaaslik bekom kan word. Verdediging is egter nie die enigste departement wat sakke vol geld aan die Kubane betaal nie. Die departement van water en sanitasie asook dié van gesondheid maak ook gebruik van Kubaanse kundiges in Suid-Afrika. Solidariteit is in hierdie stadium in ŉ regsgeding met die departement van water en sanitasie gewikkel weens die besluit om ingenieurs uit Kuba in te voer om Suid-Afrika se waterkrisis te help bestuur. Solidariteit sê daar is genoeg plaaslike kundigheid beskikbaar om dieselfde werk te doen. Die Kubaanse kundiges word teen ŉ koste van R65 miljoen na Suid-Afrika gebring. “Dit is tyd vir Suid-Afrikaners om ŉ deurdringende nasionale gesprek te hê oor hoe die regering belastingbetalers dwing om sy ideologiese vriendskap met Kuba te finansier,” sê Marais.